KIRJALLINEN KYSYMYS E-3385/00 esittäjä(t): Piia-Noora Kauppi (PPE-DE) komissiolle. Internet-yrittäjien toimintamahdollisuudet Kiinan kansantasavallassa.



Virallinen lehti nro 174 E , 19/06/2001 s. 0044 - 0045



KIRJALLINEN KYSYMYS E-3385/00 esittäjä(t): Piia-Noora Kauppi (PPE-DE) komissiolle (3. marraskuuta 2000) Aihe: Internet-yrittäjien toimintamahdollisuudet Kiinan kansantasavallassa Lehdistötietojen mukaan Kiinan hallitus julkisti viikolla 40 uudet, Kiinassa toimivia Internet-yrityksiä koskevat säännöt, joilla rajoitetaan ulkomaisia investointeja. Myös niin sanotun kumouksellisen materiaalin tarkkaa seulomista vaaditaan uusissa säännöissä. Säännöt uhkaavat sulkea jokaisen yrityksen, jolla ei ole maassa vaadittua lisenssiä. Internet-palvelujen tarjoajien täytyy, Kiinan virallisen uutistoimiston Xinhuan mukaan, säilyttää tiedot tarjoamastaan materiaalista ja kaikista asiakkaistaan 60 päivän ajan. Tarpeen tullen nämä tiedot tulee toimittaa Kiinan viranomaisille. Yrittäjillä on 60 päivää aikaa toimittaa yksityiskohtaiset tiedot toiminnastaan Kiinan tiedotusministeriölle toimintaluvan saamiseksi. Toimintalupaa vailla olevia yrityksiä sakotetaan tai ne suljetaan kokonaan. 1. Miten Euroopan yhteisöjen komissio aikoo toimia suojellakseen Kiinan kansalaisten ihmisoikeuksia ja erityisesti oikeutta vapaaseen tiedonvälitykseen? 2. Kiinan hallitus uhkaa sulkea kaikki Internet-palveluja tuottavat yritykset, joilla ei ole edellä mainittua lupaa. Vaarantaako tämä määräys Euroopan komission mukaan mahdollisesti unionin jäsenmaista tulevien yrittäjien yritystoimintaa Kiinassa? 3. Miten komissio aikoo ottaa edellä mainitut uudet kiinalaiset säännöt huomioon WTO-neuvotteluissaan Kiinan kanssa? Christopher Pattenin komission puolesta antama vastaus (8. joulukuuta 2000) Komissio on tietoinen Kiinan hiljattain käyttöön ottamista maassa toimivia Internet-yrityksiä koskevista uusista säännöistä, ja on jossakin määrin huolestunut asiasta arvoisan parlamentin jäsenen tavoin. Komissio valvoo uusien säännösten täytäntöönpanoa. Kaikki esiin tulevat ihmisoikeuksien loukkaukset erityisesti uutisten julkaisemisen osalta voidaan tarvittaessa ottaa käsiteltäviksi EU:n ja Kiinan vuoropuhelussa ihmisoikeuksista. Säännöissä ilmeisesti asetetaan suuri vastuu joillekin Internet-operaattoreille joko valvoa asiakkaidensa käyttäytymistä tai sen sisällön laillisuutta, jota ne tarjoavat palvelimillaan. Nähtäväksi jää, miten tämän valvonnan kustannukset katetaan. Komissio valvoo joka tapauksessa, että uudet säännökset pannaan toimeen objektiivisesti ja avoimesti niin, että yhteisön operaattoreita ei syrjitä. Maailman kauppajärjestöä (WTO) koskevissa neuvotteluissa Kiina on joutunut sitoutumaan markkinoidensa vähittäiseen avaamiseen kaikille tietoliikennepalveluille. Osittain ulkomaisten operaattoreiden omistuksessa olevien yhteisyritysten pitäisi välittömästi liittymisen jälkeen saada tarjota esimerkiksi Internetin liittymä- tai palvelinpalveluja joillakin alueilla, mutta ulkomaiselle omistusoikeudelle yhteisyrityksessä on asetettu rajat. Alueellisia rajoituksia ei ole, ja ulkomainen omistusoikeus voi olla 50 prosenttia kaksi vuotta Kiinan WTO:hon liittymisen jälkeen. Komissio pyrkii muiden asianomaisten kanssa varmistamaan, että Kiina noudattaa WTO-sitoumuksiaan kaikilla aloilla.